**ΡΗΤΡΑ ΕΜΠΙΣΤΕΥΤΙΚΟΤΗΤΑΣ ΚΑΙ ΠΡΟΣΤΑΣΙΑΣ ΠΡΟΣΩΠΙΚΩΝ ΔΕΔΟΜΕΝΩΝ**

Η παρούσα ρήτρα συνιστά αναπόσπαστο μέρος/ παράρτημα της από……………… ατομικής σύμβασης εργασίας

Έχοντας υπόψη ότι ο Εργοδότης (το ξενοδοχείο), στα πλαίσια της άσκησης της επιχειρηματικής δραστηριότητας του και για τους σκοπούς αυτούς συλλέγει και επεξεργάζεται δεδομένα φυσικών προσώπων (πελατών, προμηθευτών, εξωτερικών συνεργατών, εργαζομένων) και φέρει την ιδιότητα του *Υπευθύνου Επεξεργασίας Προσωπικών Δεδομένων* σύμφωνα με τη νομοθεσία (Γενικός Κανονισμός Προστασίας Δεδομένων 2016/679/ΕΕ), καθώς τηρεί αρχεία και προβαίνει σε επεξεργασία[[1]](#footnote-1) δεδομένων προσωπικού χαρακτήρα (*προσωπικών δεδομένων)[[2]](#footnote-2),* καθορίζοντας το σκοπό και ορίζοντας τα μέσα της επεξεργασίας αυτών.

Στο πλαίσιο αυτό, ο εργοδότης και ο εργαζόμενος συμφωνούν, συνομολογούν και κάνουν αμοιβαία αποδεκτά τα εξής/ ο εργαζόμενος συμφωνεί, δηλώνει και δεσμεύεται ως προς τα εξής

**ΥΠΟΧΡΕΩΣΕΙΣ ΕΜΠΙΣΤΕΥΤΙΚΟΤΗΤΑΣ**

Ο εργαζόμενος φέρει την υποχρέωση να αντιμετωπίζει ως εμπιστευτικές τις πληροφορίες που αφορούν φυσικά πρόσωπα (πελάτες, συνεργάτες, προμηθευτές, άλλοι εργαζόμενοι), τις οποίες γνωρίζει ή/και στις οποίες αποκτά πρόσβαση στο πλαίσιο της εκπλήρωσης της εργασίας που έχει αναλάβει / της άσκησης των καθηκόντων του που του έχουν ανατεθεί ή και επ’ ευκαιρία αυτής/ αυτών.

Ο εργαζόμενος αναλαμβάνει την υποχρέωση να προστατεύει και να διαφυλάττει τον απόρρητο χαρακτήρα των προσωπικών δεδομένων που τηρεί και επεξεργάζεται ο εργοδότης, σύμφωνα με τις εντολές και οδηγίες του.

Ο εργαζόμενος αναλαμβάνει την υποχρέωση να χρησιμοποιεί ή εν γένει να επεξεργάζεται τα προσωπικά δεδομένα μόνο σύμφωνα με τις εντολές και υποδείξεις του εργοδότη και μόνο για τον σκοπό για τον οποίο γίνεται η εκάστοτε επεξεργασία. Δεν επιτρέπεται να προβαίνει σε κοινοποίηση, διαβίβαση ή καθ’ οιονδήποτε άλλον τρόπο αποκάλυψη προσωπικών δεδομένων σε τρίτους, παρά μόνον εφόσον αυτό καθίσταται απολύτως απαραίτητο στο πλαίσιο της εκπλήρωσης της εργασίας που του έχει ανατεθεί ή της άσκησης των καθηκόντων του ή εφόσον απαιτείται από διάταξη νόμου. Ως «*τρίτος»* νοείται κάθε φυσικό ή νομικό πρόσωπο, όπως –ενδεικτικά και όχι περιοριστικά- οι υπόλοιποι εργαζόμενοι, συνεργάτες και προμηθευτές του ξενοδοχείου, οι πελάτες του ξενοδοχείου αλλά και πρόσωπα οικογενειακού, φιλικού και κοινωνικού περιβάλλοντος του εργαζόμενου καθώς και πρόσωπα που δεν σχετίζονται με κανέναν τρόπο με το ξενοδοχείο.

Ο εργαζόμενος υποχρεούται να συμμορφώνεται και να ακολουθεί τις εντολές, υποδείξεις και οδηγίες που έχει λάβει ειδικά από τον εργοδότη ή γνωρίζει λόγω της φύσης της εργασίας ή των καθηκόντων του αναφορικά με τα μέτρα φυσικής, οργανωτικής και τεχνικής ασφάλειας για την προστασία της εμπιστευτικότητας, της ακεραιότητας και της διαθεσιμότητας των προσωπικών δεδομένων.

Ο εργαζόμενος υποχρεούται να ανακοινώσει στον εργοδότη οποιαδήποτε παραβίαση των κανόνων και οδηγιών επεξεργασίας προσωπικών δεδομένων ή παραβίαση της ασφάλειας αυτών[[3]](#footnote-3) υποπέσει στην αντίληψή του.

Οι υποχρεώσεις αυτές ισχύουν καθ’ όλη τη διάρκεια ισχύος της κύριας σύμβασης με την Εργοδότρια αλλά και μετά τη λήξη αυτής για οποιονδήποτε λόγο

1. Ως *επεξεργασία προσωπικών δεδομένων* νοείται κάθε πράξη ή σειρά πράξεων που πραγματοποιείται με ή χωρίς τη χρήση αυτοματοματοποιημένων μέσων σε προσωπικά δεδομένα ή σε σύνολα προσωπικών δεδομένων, όπως η συλλογή, η καταχώριση, η οργάνωση, η διάρθρωση, η αποθήκευση, η προσαρμογή ή μεταβολή, η ανάκτηση, η αναζήτηση πληροφοριών, η χρήση, η κοινολόγηση με διαβίβαση, η διάδοση, κάθε άλλης μορφής διάθεση, ο συσχετισμός ή συνδυασμός, ο περιορισμός, η διαγραφή ή η καταστροφή προσωπικών δεδομένων, είτε αυτά ευρίσκονται σε ηλεκτρονική μορφή (ηλεκτρονικό αρχείο) είτε σε έντυπη μορφή (φυσικό αρχείο). [↑](#footnote-ref-1)
2. Ως δεδομένο προσωπικού χαρακτήρα ή *προσωπικό δεδομένο* νοείται κάθε πληροφορία που αφορά φυσικά πρόσωπα, η ταυτότητα των οποίων προσδιορίζεται ή μπορεί να προσδιορισθεί άμεσα ή έμμεσα, όπως για παράδειγμα το όνομα, ο αριθμός ταυτότητας ή διαβατηρίου, η διεύθυνση κατοικίας, η διεύθυνση ηλεκτρονικού ταχυδρομείου, τα επιγραμμικά αναγνωριστικά ταυτότητας (πχ.cookies, ip address), ή χαρακτηριστικά που προσδιορίζουν τη φυσιολογική, γενετική, ψυχολογική, οικονομική, πολιτιστική ή κοινωνική ταυτότητα του εν λόγω φυσικού προσώπου, περιλαμβανομένης και της εικόνας ενός φυσικού προσώπου (φωτογραφικό υλικό, βίντεο). [↑](#footnote-ref-2)
3. Όπως η παραβίαση της ασφάλειας του φυσικού ή/και του ηλεκτρονικού αρχείου αλλά και κάθε παραβίαση, η οποία συνεπάγεται ή μπορεί να οδηγήσει σε τυχαία ή παράνομη καταστροφή , απώλεια, μεταβολή, άνευ αδείας κοινολόγηση ή πρόσβαση στα αρχεία προσωπικών δεδομένων. [↑](#footnote-ref-3)